钦定古今图书集成/明伦汇编/闺媛典/第135卷 > 林凤妻阎氏
## 钦定古今图书集成/明伦汇编/闺媛典/第135卷 > 林凤妻阎氏

按《云南通志》：阎氏，林凤妻，腾冲卫人，阎清女。年十七，
归凤。越四年，凤疾，密割股脯之以进，弗愈。凤谓阎曰：
“吾度不起，汝少奈何？”氏泣曰：“所不能从夫者，以二子
在襁褓耳，敢有他志。”凤死，杜门深居，孝事舅姑。舅姑
相继殁，勉力勷事，未尝以孤寡惜费。天顺间旌表。